UEFA Çempionlar Liqası 2022/2023
UEFA Çempionlar Liqası 2022/2023 – UEFA tərəfindən təşkil olunmuş Avropanın aparıcı klub futbol turnirinin 68-ci mövsümü və turnirin adı "Çempion Klublar Kuboku"ndan "UEFA Çempionlar Liqası"na dəyişdirilməsindən sonra 31-ci mövsümüdür. Final qarşılaşması 10 iyun 2023-cü ildə Türkiyənin İstanbul şəhərindəki Atatürk Olimpiya Stadionunda keçirildi. Stadion əslində 2019–20 Çempionlar Liqası mövsümünün finalına ev sahibliyi etməsi üçün təyin edilsə də, COVID-19 pandemiyası ucbatından bu baş tutmamışdı. Final matçında "Mançester Siti" rəqibi "İnter"ə 1–0 hesabı ilə qalib gələrək ilk dəfə turnirin kubokuna yiyələndi. Həmçinin 2023 UEFA Superkuboku çərçivəsində 2022–23-cü illər UEFA Avropa Liqası mövsümünün qalibi "Sevilya" ilə oynamaq hüququ qazandı.